Ivan Puopolo

Ivan Puopolo (s. 22. elokuuta 1977 Como, Italia) on suomalainen radio- ja televisiojuontaja. Hän on esiintynyt muun muassa viihteellisessä radioshowssa ”Thank God it's Puopolo”. Ohjelma päättyi loppuvuodesta 2008. Hänen ensimmäinen työpaikkansa media-alalla oli Rytmiradio Lahti 1990-luvun loppupuolella.  Puopolo on esiintynyt myös televisiossa Mikko Kekäläisen kanssa ideoimassaan sketsisarjassa "Banaaniuutiset". Puopolo juonsi YLE Extran populaarikulttuuriin keskittynyttä ”Extra Large” -ohjelmaa yhdessä Hinni Aarninsalon, Oskari Perkin ja Nuppu Stenrosin kanssa.
Syksystä 2008 Puopolo on juontanut Yle TV1:n kulttuuriohjelma Stradaa. Keväällä 2013 Puopolo toimi Fort Boyard -ohjelman juontajana yhdessä Ellen Jokikunnaksen kanssa. Huhtikuussa 2016 Puopolo aloitti Helsingin Sanomien HSTV:ssä viihteellisen tiedeohjelman, Sfäärin, vetäjänä. Puopolo on juontanut myös tiedeohjelma Prismaa.
Puopolo toimi tammikuusta 2017 joulukuuhun 2019 MTV3:n uudistuneen Huomenta Suomen toimittajana. Hän kirjoittaa myös lehtiartikkeleita ja kolumneja muun muassa Skepsis ry:n lehteen.

Yksityiselämä

Puopolo kertoo lapsuutensa olleen kaoottinen. Italialainen isä oli maanisdepressiivinen ja psykoottinen, suomalainen äiti alkoholisti. Äidin uusi miesystävä ajoi seitsenvuotiaan Ivanin kerran kadulle aamuyöstä  ja pari vuotta aiemmin äiti jahtasi miesystäväänsä veitsi kädessä. Perhe muutti jatkuvasti, eikä Puopolo muista melkein mitään lapsuudestaan, koulusta tai koulutovereista. 16-vuotiaana hän muutti pois kotoa, sitten keskeytti opintoja ja työllistämiskokeiluja. 
Puopolo kertoo elämänsä ja ajattelunsa muuttuneen, kun tyttöystävä kannusti hänet opiskelemaan sosiologiaa ja filosofiaa yliopistossa. Sosiologiassa hän näki sekä järkeviä teorioita että ”huuhaata” mutta ihastui luonnontieteisiin ja etenkin matematiikkaan. Hänestä tunteiden ylikorostaminen on ongelma ja järki, tiede ja rationaalisuus ovat rakentavia voimia.
Puopolo oli ennen naimisissa näyttelijä-laulaja Saija-Reetta Kotirinnan kanssa. Pari erosi vuonna 2013 ja tytär asuu vuoroin kummankin luona. Vuonna 2017 Puopolo tapasi avovaimonsa Johannan. 
Venäläinen nimi Ivan oli äidin mukaan kompromissi: äiti halusi suomalaisen ja isä italialaisen nimen.
Puopolo sai vapautuksen asepalveluksesta 20-vuotiaana sairastetun sydänlihastulehduksen vuoksi.

Näkemykset

Puopolon mielestä keskusteluilmapiiri on pahasti vinoutunut: miehiä moititaan lähes kaikesta ja biologiaa vähätellään. Jos vinouma olisi toiseen suuntaan, hän mielestään arvostelisi biologian ja geenien ylikorostamista muistuttaisi ympäristön osuudesta.
Ivan Puopolo vastustaa kaikkia kiintiöitä, mutta kannattaa anonyymiä hakua, jotta kaupungin vuokra-asuntoja voisi helpommin saada nimestä huolimatta. Venäläisen etunimensä vuoksi häneltä onkin jäänyt vuokra-asunto saamatta ja ennen lukuisat palautteenantajat vaativat hänen lähettämistään ”takaisin” Venäjälle.

Feminismi

Ylen juontajana Puopolo kanteli työparinsa Paula Norosen kanssa vähemmistövaltuutetulle Miss Suomi -kilpailun säännöstä, joka salli osallistujiksi vain syntyperäiset suomalaiset. Sääntö poistettiin mutta kaksikko sai Yleltä kirjallisen varoituksen ja Puopolo siirrettiin yölähetyksiin.
Twitterissä eräät feministit ovat vihastuneet Puopoloon, jonka mielestä biologia ja geenit usein ohjaavat miehiä insinööreiksi ja naisia sairaanhoitajiksi, feministien patriarkaatti-käsite on epätieteellinen ja sukupuolentutkimuksessa on epätieteellistä "humpuukia". Toisaalta hän haluaisi maksaa enemmän veroja sairaanhoitajien palkkojen korottamiseksi. Strada-ohjelman juontajapari, feministi Sanna Stellanin mielestä Puopolo ei ikinä käyttäydy sovinistisesti mutta hän mielellään kyseenalaistaa asioita.